FI Euroopan unionin virallinen lehti C 226/54

Euroopan talous- ja sosiaalikomitean lausunto aiheesta ”Ehdotus neuvoston asetukseksi Shift2Rail-yhteisyrityksen perustamisesta”

COM(2013) 922 final – 2013/0445 (NLE)

2014/C 226/10

Yleisesittelijä: Juan Mendoza Castro

Neuvosto päätti 11. helmikuuta 2014 Euroopan unionin toiminnasta tehdyn sopimuksen 187 artiklan ja 188 artiklan ensimmäisen kohdan nojalla pyytää Euroopan talous- ja sosiaalikomitean lausunnon aiheesta

Ehdotus – Neuvoston asetus Shift2Rail-yhteisyrityksen perustamisesta

COM(2013) 922 final – 2013/0445 (NLE).

Asian kiireellisyydestä johtuen Euroopan talous- ja sosiaalikomitea nimesi 25.–26. maaliskuuta 2014 pitämässään 497. täysistunnossa (maaliskuun 25. päivän kokouksessa) Juan Mendoza Castron yleisesittelijäksi ja hyväksyi seuraavan lausunnon. Äänestyksessä annettiin 177 ääntä puolesta 3:n pidättyessä äänestämästä.

1. Päätelmät ja suositukset

1.1 ETSK tukee Shift2Rail-aloitetta (S2R), joka edistää merkittävästi Euroopan rautatiealaa.

1.2 ETSK korostaa S2R-yhteisyrityksen mahdollista työllisyysvaikutusta, sillä koko rautatiejärjestelmässä työskentelee lähes kolme miljoonaa henkilöä.

1.3 Unionin pitkän aikavälin tavoitteiden täyttämiseksi rautatiealalla on ryhdyttävä teknisten muutosten lisäksi tekemään muutoksia myös toimintakulttuuriin.

1.4 S2R-yhteisyritykseen varattu kokonaisbudjetti on 920 miljoonaa euroa. Tämä summa on pienempi kuin vaadittavat investoinnit, jotka ovat arvioiden mukaan 1,4 miljardia euroa, mikä pakottaa asettamaan tutkimuslinjat tärkeysjärjestykseen.

1.5 ETSK tähdentää S2R-yhteisyrityksen merkitystä, jotta Euroopan rautatieteollisuus pystyy kilpailemaan alan maailmanlaajuisilla markkinoilla, joiden arvo on 146 miljardia euroa vuodessa.

1.6 Eurooppalaisyritykset menettävät jalansijaa suhteessa aasialaiskilpailijoihinsa, jotka sijoittavat huomattavia summia tutkimukseen ja kehittämiseen. Maailmanmarkkinat ovat yhä haasteellisemmat, sillä toimijoiden lukumäärä kasvaa kaikkien tuotteiden ja segmenttien kohdalla.

1.7 Euroopan rautatieliikenteen hallintajärjestelmä ERTMS on esimerkki siitä, että yhteistyön on oltava kansallista etua tärkeämpää.

1.8 ETSK katsoo, että tutkimuslinjoissa on asetettava etusijalle toimet, jotka liittyvät ihmisten turvallisuuteen, talouden tehokkuuteen ja rautateiden käyttäjille tiedottamiseen.

1.9 S2R-yhteisyrityksen viisi tutkimusohjelmaa kattavat pääasialliset aihealueet ja korkean tason tavoitteet.

1.10 ETSK:n mielestä on syytä määrittää tutkimustoiminnassa syntyvien tuotteiden omistusoikeus. Tekijänoikeuksiin ja patentteihin liittyvät kysymykset ovat keskeisiä, mutta komission ehdotuksessa niitä ei tarkastella.

1.11 Unionin varoin rahoitetussa tutkimustoiminnassa syntyneet tuotteet olisi teollistettava Euroopan alueella.

1.12 Toisin kuin komission ehdotuksessa esitetään, Euroopan rautatieviraston tulee olla ainoa taho, joka vastaa yhteentoimivuutta koskevista teknisistä määritelmistä.

2. Taustaa ja ehdotetun asetuksen pääsisältö

2.1 Valkoinen kirja liikennepolitiikasta (1) ja neljäs rautatiepaketti (2) muodostavat rautatieliikenteen suurten sisämarkkinoiden kehyksen (3).

2.2 Yhtenä Horisontti 2020 -ohjelman päätavoitteena on vahvistaa Euroopan teollisuutta toimilla, joilla tuetaan tutkimusta ja innovointia keskeisillä teollisuudenaloilla.

2.3 Shift2Rail-yhteisyrityksellä (S2R) on ”unionin elimen” asema (SEUT-sopimuksen 187 artikla, varainhoitoasetuksen 209 artikla).

2.4 Lisäksi S2R-yhteisyritys on tarpeen nykyisten vakavien ongelmien ratkaisemiseksi: voimavarojen hajautuminen erilaisten kansallisten standardien ja normien vuoksi haittaa yhteisten teollisuustuotteiden käyttämistä rautateillä ja estää rautatiealan tuotteiden keskinäisen hyväksymisen, tutkimusvoimavaroja vähennetään johtavissa rautatieyhtiöissä, julkisia ja yksityisiä investointeja on vähän ja rahoitusriskit ovat lisääntyneet.

2.5 Shift2Rail-yhteisyrityksellä on seuraavat tavoitteet: — tuki Euroopan rautatieviraston helmikuussa 2014 julkaisemalle rautatieliikenteen tekniselle strategialle — 50 prosentin vähennys rautatieliikennejärjestelmän elinkaarikustannuksissa — 100 prosentin lisäys rautatieliikennejärjestelmän kapasiteetissa — 50 prosentin lisäys rautatiepalvelujen luotettavuudessa ja täsmällisyydessä — yhteentoimivuuden parantaminen — melun kaltaisten negatiivisten tekijöiden vähentäminen.

2.5.1 Jotta voidaan seurata määrällisesti, miten S2R-yhteisyrityksen tulokset tarkkaan ottaen edistävät näiden korkean tason tavoitteiden saavuttamista, on käynnistettävä validointiprosessi. Laatutekniikka ja vaatimusten hallinnointi ovat edistyksellisiä lähestymistapoja, joiden avulla mahdollistetaan edistymistä tavoitteiden saavuttamisessa koskeva vähimmäisseuranta ja siksi nämä lähestymistavat on sisällytettävä S2R-yhteisyritykseen ammatillisesti.

2.6 S2R-yhteisyrityksen toiminta keskitetään neljään rautateiden kuljetusmuotoon: — yhteentoimiva henkilöliikenne suurnopeusjunilla — yhteentoimiva alueellinen henkilöliikenne — ei-yhteentoimiva taajamien henkilöliikenne — yhteentoimiva tavaraliikenne.

2.7 Rahoituksesta vastaavat Euroopan unioni, jonka enimmäisrahoitusosuus on 450 miljoonaa euroa, ja muut osakkaat, joiden rahoitusosuus on vähintään 470 miljoonaa euroa.

2.8 Hankkeen on suunniteltu päättyvän 31. joulukuuta 2024.

3. Yleistä

3.1 S2R-yhteisyrityksen merkitys

ETSK tukee innostuneesti S2R-aloitetta, koska se vaikuttaa merkittävästi siihen, että Euroopan teollisuus säilyttää johtoasemansa rautatieliikenteessä, joka on strategisesti tärkeä ala. Lisäksi ETSK on hyvillään, että rautatieyhtiöt ovat tiiviisti mukana hankkeessa.

3.2 Työllisyys

ETSK painottaa erityisesti S2R-aloitteen tärkeyttä työllisyyden kannalta. Alan palveluntarjoajat työllistävät Euroopassa arviolta 4 00 000 henkilöä suoraan tai välillisesti. Lisäksi eurooppalaisten infrastruktuurin haltijoiden ja rautatieliikenteen harjoittajien palveluksessa työskentelee yli 1 3 50 000 henkilöä. Taajamien raideliikenteellä on luultavasti yhtä suuri työllisyysvaikutus, jolloin alan työpaikkojen kokonaismäärä kohoaa noin kolmeen miljoonaan.

3.3 Suuri haaste Euroopan rautatieteollisuudelle

ETSK huomauttaa, että unionin pitkän aikavälin tavoitteiden saavuttaminen edellyttää syvällistä muutosta, joka on luonteeltaan sekä tekninen että kulttuurinen. Sen lisäksi, että EU määrittää yhdenmukaistamisnormeja ja -keinoja, sen on edistettävä rajat ylittävää yhteistyökehystä.

3.4 Rahoitus

ETSK suhtautuu myönteisesti S2R-yhteisyrityksen rahoitukseen. Kokonaisbudjetiksi on kaavailtu 920 miljoonaa euroa, jota on kuitenkin täydennettävä lisämäärärahoilla, sillä S2R-yhteisyritys edellyttää arviolta 1,4 miljardin euron kokonaisinvestointia. Ellei varoja saada, eri S2R-toimet on asetettava tärkeysjärjestykseen.

3.5 Täydentävät toimet

Kokonaisbudjettiin sisältyy 120 miljoonaa euron osuus ”täydentäviin toimiin”. Kyse on toimista, joilla yhteisyrityksen osakkaat täydentävät EU:n varoin tuettuja t&k-investointejaan. Euroopan unioni ei siis rahoita niitä.

3.6 Rautatiealan maailmanmarkkinat

ETSK korostaa S2R-yhteisyrityksen tärkeyttä alan eurooppalaisen teollisuuden kilpailukyvyn ylläpitämiseksi. Euroopan rautatieteollisuus tuottaa edelleen yli 50 prosenttia maailman rautatiekalustosta ja -palveluista (Euroopassa 80 prosenttia). Markkinoiden kokonaisvolyymin arvioidaan olevan vuosittain 146 miljardia euroa, josta vapaiden markkinoiden osuus on vuosittain 106 miljardia euroa. (4)

3.7 Eurooppa menettää jalansijaa

Tiedossa on, että Aasian maat investoivat hyvin runsaasti tutkimukseen ja kehittämiseen kansallisilla rautatiesektoreillaan. Aasialaiset kilpailijat luovat eurooppalaisyrityksille valtavia paineita. Maailmanmarkkinat ovat yhä haasteellisempia Euroopan rautatiealalle, sillä toimijoita on koko ajan enemmän kaikissa tuotteissa ja kaikilla sektoreilla. Vaikka on äärimmäisen vaikeaa kilpailla aasialaisyritysten kanssa hinnoissa, Euroopan rautatiealalla on edelleen merkittävä asema tutkimuksessa ja innovoinnissa.

3.8 Pk-yritysten rooli

3.8.1 Rautatiemarkkinoilla innovoiminen edellyttää tuotteiden teollistamista. Maailmanmarkkinajohtajien ja erittäin suurten teollisuusyritysten onkin saatettava markkinoille S2R-yhteisyrityksen yhteydessä kehitetyt innovatiiviset ratkaisut.

3.8.2 ETSK arvostaa myös sitä, että pk-yrityksetkin voivat päästä S2R-yhteisyrityksessä avainasemaan kolmella mahdollisella tavalla: — perustamalla ”klustereita” ja hakemalla assosioituneen osakkaan asemaa sitoutuen 2,5 prosenttiin innovointiohjelman arvosta (rahoitus 47,6 prosenttiin asti) — avoimilla ehdotuspyynnöillä (niiden saatavilla on 135 miljoonaa euroa 100-prosenttista rahoitusta) — hakeutumalla yhteisyrityksen osakkaan (perustajaosakas tai assosioitunut osakas) alihankkijaksi; nämäkin toimet rahoitetaan 100-prosenttisesti.

3.9 Euroopan rautatieliikenteen hallintajärjestelmän esimerkki

Euroopan komission tuella luotu Euroopan rautatieliikenteen hallintajärjestelmä ERTMS osoittaa, että yhteistyön on oltava kansallista etua tärkeämpää. ERTMS on luultavasti tuottanut eniten menestystä rautatiealalle, sillä siitä on tullut rautatieliikenteen käytetyin järjestelmä Euroopan ohella monissa muissa maailman maissa, koska se mahdollistaa täydellisen yhteentoimivuuden. Täydellisen yhteentoimivuuden ja kapasiteetin lisäämisen tavoitteiden saavuttamiseksi sekä toimeenpanokustannusten vähentämiseksi on siis tehtävä paljon tutkimustyötä.

3.10 S2R-yhteisyritys on askel oikeaan suuntaan

Suuret eurooppalaiset (keskenään kilpailevat) rautatiealan yritykset ovat ensimmäistä kertaa päättäneet tehdä yhteistyötä yhteisessä tutkimusohjelmassa.

4. Erityistä

4.1 Tutkimus ja kehitys (t&k)

4.1.1 Ehdotetussa t&k-ohjelmassa käsitellään yhteentoimivuutta koskevan direktiivin (5) rakenteen mukaisesti tavara- ja matkustajajunien liikkuvaa kalustoa, infrastruktuuria sekä ohjaus-, hallinta- ja merkinantojärjestelmää.

4.1.2 ETSK pitää asianmukaisena, että ihmisten turvallisuutta ja rautateiden taloudellista tehokkuutta parantavat toimet asetetaan ohjelmissa etusijalle. Uusi teknologia parantaa todennäköisesti myös rautateiden käyttäjille suunnattua tiedotusta.

4.2 Innovointiohjelmat

ETSK toteaa, että S2R-yhteisyritys koostuu asiantuntijoiden erittelemästä viidestä innovointiohjelmasta. Asiantuntijoiden työskentelyä koordinoi Euroopan rautatieteollisuuden liitto UNIFE. Innovointiohjelmat (IP) ovat seuraavat:

4.2.1 (IP1) Energy & Mass Efficient Technologies for High Capacity Trains (suuren kapasiteetin juniin tarkoitetut tehokkaat energia- ja massateknologiat)

4.2.1.1 Ehdotetaan, että luodaan kevyempiä tulevan sukupolven junia, jotka ovat energiankulutuksen kannalta tehokkaampia, jotka rasittavat vähemmän raiteita ja joiden ympäristövaikutukset ovat vähäisemmät. Uusia teknologioita hyödynnetään vetojärjestelmissä (traction drives), valvonta- ja ajojärjestelmissä (TCMS), kevyemmistä materiaaleista valmistettavissa alustoissa (car body shell), liikkuvassa kalustossa (running gear), jarrujärjestelmissä ja ovissa.

4.2.1.2 IP1-ohjelman korkean tason tavoitteet ovat seuraavat: — Lisätään rautatiekaluston fyysistä kapasiteettia ja autetaan parantamaan rautatielinjojen kuljetuskapasiteettia. — Vähennetään matkustajia haittaavia häiriöitä parantamalla toiminnallista luotettavuutta ja kaluston saatavuutta joko turvautumalla perustaltaan luotettavampiin komponentteihin tai luotettavampaan järjestelmäarkkitehtuuriin / luotettavampiin alajärjestelmiin — Vähennetään kaluston elinkaarikustannuksia (kunnossapitokustannukset, energiankulutus jne.) ja kalustoon liittyvien muiden alajärjestelmien kustannuksia (raiteiden kunnon parantaminen jne.). — Parannetaan energiatehokkuutta ja kevennetään kaluston massaa. — Lisätään yksiköiden kytkettävyyttä toisiinsa toiminnallisen joustavuuden parantamiseksi.

4.2.2 (IP2) Advanced Traffic Management & Control Systems (kehittyneet liikenteenhallinta- ja valvontajärjestelmät)

4.2.2.1 Rautatieliikenteen markkinoilla on perinteisesti turvauduttu erilaisiin kansallisiin ratkaisuihin päälinjojen merkinannossa. Merkinantomarkkinoilla on erilaisia ratkaisuja, jotka vastaavat taajamien tarpeisiin (viestintään perustuva junien valvontajärjestelmä), ja S2R-yhteisyritys tutkii mahdollisuutta ja kapasiteettia tarjota näitä tarpeita tarkoituksenmukaisemmin vastaava yhteentoimivuus/standardointi/yhtenäistäminen ERMTS-järjestelmässä.

4.2.2.2 IP2-ohjelman korkean tason tavoitteet ovat: seuraavat — Kehitetään uuden sukupolven merkinanto- ja valvontajärjestelmiä, jotka mahdollistavat älykkään tavan hallinnoida liikennettä, jossa liikkuu automaattijunia (ilman kuljettajaa), sekä paremman kapasiteetin, luotettavuuden ja elinkaarikustannusten huomattavan vähenemisen rautatieyhtiöille ja infrastruktuurien haltijoille — Suositaan ERTMS-järjestelmää ratkaisuna merkinantoon rautateillä sekä muodollisin ja avoimin ammatillisin erityismenetelmin toteutettavia valvontajärjestelmiä kaikkialla maailmassa, jotta voidaan saavuttaa täydellinen yhteentoimivuus edullisesti. — Laajennetaan synergiaa ja yhteentoimivuutta taajamien raideliikenteen ja joukkoliikenteen kanssa. — Vähennetään matkustajia haittaavia häiriöitä parantamalla toiminnallista luotettavuutta ja rautatiekuljetusten saatavuutta joko turvautumalla perustaltaan huomattavasti luotettavampiin komponentteihin tai järjestelmäarkkitehtuuriin / alajärjestelmiin.

4.2.3 (IP3) Cost Efficient High Capacity Infrastructure (kustannustehokas suuren kapasiteetin infrastruktuuri)

4.2.3.1 Tässä ohjelmassa on neljä tutkimusalaa: — uudet vaihteet ja risteykset: nykyisten vaihteiden ja risteyksien parantaminen ja uudenlainen käsitys vaihtamisesta junaliikenteessä (vaihteiden ja risteyksien mekatroniikka) melun, laitevioista johtuvien myöhästymisten ja kunnossapitokustannusten vähentämiseksi — erittäin innovatiivinen raiteisto – raiteiden kokonaisvaltainen optimointi: koko raiteiston uudelleen suunnittelu, jotta se vastaa optimaalisesti liikennevirtoja ja uusien teknologioiden kehitystä ja sovelluksia — infrastruktuurin älykäs ylläpito: uudet ratkaisut rautateiden omaisuusrekistereitä, edistyneitä mittaus- ja valvontavälineitä, kunnon sijasta käyttöön perustuvaa kunnossapitoa (tekninen kunnossapito) sekä suunnitteluun perustuvaa kunnossapitoa varten auttavat jatkossakin minimoimaan kustannuksia, lisäämään kapasiteettia ja vähentämään melua — energiatehokkuus: tuotetun energian innovatiivinen integroiminen sähköverkkoon, laitteet energian varastoimiseksi raiteiden välittömään läheisyyteen, uusiutuvan energian tehokas käyttö sekä älykäs vuorovaikutus sähköverkon kanssa nostavat rautatieliikenteen tämän teknologian kärkeen.

4.2.4 (IP4) IT Solutions for a Seamless Attractive Railway (houkuttelevien ja saumattomien rautatiepalvelujen tietotekniikkaratkaisut)

4.2.4.1 Yhteisen foorumin sijaan on tarkoitus luoda yhteentoimivuuskehys, jossa jokainen voi halutessaan yksinkertaisesti ”kirjata” kehityksensä avointen käyttöliittymien välityksellä, jolloin vältetään riippuvuus kaikista maailmanlaajuisista jakelujärjestelmistä (Global Distribution System). Tällä tavalla matka muuntuu tuotteeksi. Rautatiealan nykyinen tutkimus- ja kehitystoiminta on sisällytettävä hankkeeseen.

4.2.5 (IP5) Technologies for Sustainable & Attractive European Freight (kestävän ja houkuttelevan eurooppalaisen tavaraliikenteen teknologiat)

4.2.5.1 IP5-ohjelman päätavoitteena on määrittää kaikki teknologinen edistys ja tarvittavat prosessit, joiden avulla saavutetaan yksi valkoisen kirjan tärkeimmistä tavoitteista: 30 prosenttia maantieliikenteestä siirtyy rautateille ja sisävesiliikenteeseen vuoteen 2030 mennessä ja 50 prosenttia vuoteen 2050 mennessä. Jotta varsinkin rautateiden tavaraliikenne saisi yleistä hyväksyntää, ETSK suosittelee, että meluntorjunnan tutkimus sisällytetään IP5-ohjelmaan.

4.3 Järjestelmädemonstraatiot (System Platform Demonstrations)

4.3.1 ETSK toteaa, että S2R-yhteisyrityksen tavoitteena ei ole luoda pelkästään prototyyppejä, vaan täysin toimivia tuotteita, joita voidaan käyttää rautatiejärjestelmissä. S2R-innovointihankkeen yhteydessä kehitetyt uudet teknologiat ja innovaatiot esitellään todellisissa tai simuloiduissa toimintaolosuhteissa integroitujen teknologioiden demonstraatioiden (ITD) avulla. S2R-yhteisyrityksen järjestelmädemonstraatiossa on tarkoitus kehittää ja esitellä näitä teknologioita, jotta ne saavuttavat riittävän teknologisen kypsyysasteen uuden sukupolven rautatiejärjestelmiä varten.

4.3.2 Vielä ei ole päätetty, mihin integroitujen teknologioiden demonstraatiot sijoitetaan, sillä ne toteutetaan S2R-yhteisyrityshankkeen loppuvaiheessa. Sen määrittävät yhteisyrityksen tulevat osakkaat (perustajaosakkaat ja assosioituneet osakkaat) ja Euroopan komissio. Järjestelmädemonstraatioiden fyysinen tai virtuaalinen kehittäminen riippuu ennen kaikkea integroitujen teknologioiden demonstraatioiden määritelmästä ja tuloksista.

4.4 Patentit

4.4.1 Komitea katsoo, että S2R-yhteisyrityksessä alkunsa saaneiden tutkimuksen lopputuotteiden käyttö ja jako tulisi määritellä seikkaperäisesti, kun otetaan huomioon monimuotoinen rahoitusjärjestelmä ja toimintaan varattavan yhteisön rahoituksen suuruus. Teollis- ja tekijänoikeuksiin sekä patentteihin liittyvät kysymykset ovat tässä keskeisessä osassa. Asetukseen täytyisi sisällyttää artikla niiden sisällöstä ja toimintatavasta. ETSK on jo huomauttanut tästä puutteesta ja siitä mahdollisesti seuraavista riskeistä lausunnoissaan, joiden aiheina ovat olleet seuraavat yhteisyritykset: innovatiiviset lääkkeet, Clean Sky ja ENIAC sekä polttokennoteknologia. Käsillä olevassa yhteisessä teknologia-aloitteessa vaarana on, että tämä puute osoittautuu vielä vakavammaksi, sillä tutkimuksen lopputuote kiinnostaa markkinoilla välittömästi keskenään kilpailevia yrityksiä (ks. tämän lausunnon kohta 3.10).

4.4.2 ETSK huomauttaa, että julkisin varoin rahoitettujen keksintöjen pitäisi joka tapauksessa palvella yleistä etua. Olisikin aiheellista pohtia erityisesti mekanismeja, jotka parantavat unionin rahoitusinvestoinnin kannattavuutta ja takaavat sen, että yhteisyrityksen tutkimuksen hedelmät teollistetaan Euroopan unionissa.

4.5 Yhteentoimivuusstandardien luominen

4.5.1 Shift2Rail-yhteisyrityksen yhtiöjärjestyksen (liite 1, kohta 2, alakohta h) mukaan yhtenä tehtävänä on yhdistää käyttäjien vaatimuksia ja määritellä yhteentoimivuusstandardeja siten, että investointeja ohjataan toimivia ja markkinakelpoisia ratkaisuja tuottavaan tutkimus- ja innovaatiotoimintaan. Tämä vahvistetaan asetusehdotuksen perusteluissa (ks. perustelujen kohta 3.3).

4.5.2 Tämä on syytä hylätä, sillä — standardien luomista ei voi delegoida elimille, jotka ovat julkisen ja yksityisen sektorin kumppanuuksia ja joiden toimiala on erittäin suppea. Määritelmien tai teknisten standardien vähimmäisvaatimuksena on, että ne laaditaan yhteistyössä kaikkien sidosryhmien kanssa ja että sidosryhmät ovat niistä yksimielisiä tai antavat niille yleisen hyväksyntänsä. Shift2Rail-yhteisyrityksen yhtiöjärjestys eroaa tästä jyrkästi. — Nykyisessä yhteentoimivuusdirektiivissä (direktiivi 2008/57/EY) määritetään jo EU:n oikeudellinen kehys, jossa säädetään yhteentoimivuuden teknisen eritelmän (YTE) perustamisesta. Euroopan rautatievirasto laatii YTE-hankkeet osajärjestelmien tarkistamisen pohjalta yhteistyössä työmarkkinajärjestöjen ja muiden työmarkkinaosapuolten kanssa. — Euroopan rautatievirastolla on vain tarkkailijan asema (liitteen 11 artikla). Joissakin tapauksissa virasto vastaa koordinoinnista, mutta tosiasiassa vain perustajaosakkailla eli komissiolla ja kahdeksalla yhtiöllä on ainoina päätösvalta tässä asiassa. On vaikea ymmärtää, miksi EU:n tasolle pitäisi perustaa päällekkäisiä institutionaalisia toimivaltuuksia.

4.5.3 Näin ollen yhteentoimivuuden tekniset eritelmät voivat kuulua vain Euroopan rautatieviraston toimivaltaan.

Bryssel 25. maaliskuuta 2014 Euroopan talous- ja sosiaalikomitean puheenjohtaja Henri MALOSSE

(1) Yhtenäistä Euroopan liikennealuetta koskeva etenemissuunnitelma – Kohti kilpailukykyistä ja resurssitehokasta liikennejärjestelmää, COM(2011) 144 final.

(2) Neljäs rautatiepaketti – yhtenäinen eurooppalainen rautatiealue Euroopan kilpailukyvyn ja kasvun tukena, COM(2013) 25 final.

(3) EUVL C 327, 12.11.2013, s.122.

(4) Roland Berger ”World Rail Market Study, forecast 2012-2017” (tutkimus maailman rautatiemarkkinoista, ennusteita vuosille 2012–2017).

(5) EUVL L 191, 18.7.2008, s.1.